b'\n_START_ARTICLE_\nVasilijus Griazevas\n_START_PARAGRAPH_\nVasilijus Griazevas (rus. \xd0\x92\xd0\xb0\xd1\x81\xd0\xb8\xcc\x81\xd0\xbb\xd0\xb8\xd0\xb9 \xd0\x9f\xd0\xb5\xd1\x82\xd1\x80\xd0\xbe\xcc\x81\xd0\xb2\xd0\xb8\xd1\x87 \xd0\x93\xd1\x80\xd1\x8f\xcc\x81\xd0\xb7\xd0\xb5\xd0\xb2; g. 1928 m. kovo 4 d. \xe2\x80\x93 2008 m. spalio 1 d.) \xe2\x80\x93 tarybinis automatini\xc5\xb3 \xc5\xa1auli\xc5\xb3 ir artilerijos ginkl\xc5\xb3 konstruktorius._NEWLINE_1945 m. \xc4\xafstojo \xc4\xaf Tulos mechanikos instituto Ma\xc5\xa1in\xc5\xb3 gamybos fakultet\xc4\x85, kur\xc4\xaf baig\xc4\x97 1951 m. Paskirtas \xc4\xaf 61-\xc4\x85j\xc4\xaf mokslinio tyrimo institut\xc4\x85 (rus. \xd0\x9d\xd0\x98\xd0\x98-61) Podolske (Rusija, Maskvos sritis), kur dirbo techniku, vyresn. in\xc5\xbeinieriumi, skyriaus vir\xc5\xa1ininko pavaduotoju, vyriausiuoju konstruktoriumi._NEWLINE_1966 m. perkeltas \xc4\xaf Prietais\xc5\xb3 gamybos konstravimo biur\xc4\x85 vir\xc5\xa1ininko pavaduotoju ir vyriausiuoju konstruktoriumi._NEWLINE_Pats k\xc5\xabr\xc4\x97 ir vadovavo kuriant daug greita\xc5\xa1aud\xc5\xbei\xc5\xb3 automatini\xc5\xb3 G\xc5\xa0 patrank\xc5\xb3 modeli\xc5\xb3, skirt\xc5\xb3 aviacijai, laiv\xc5\xb3 ir ant\xc5\xbeemin\xc4\x97ms prie\xc5\xa1l\xc4\x97ktuvin\xc4\x97ms sistemoms, BMP-3 pab\xc5\xabkl\xc4\x85 2\xd0\x9072, daug \xc5\xa1auli\xc5\xb3 ginkl\xc5\xb3 (pvz., pistoletas G\xc5\xa0-18). \xc5\xa0iuo metu Rusijos ginkluotosios paj\xc4\x97gos naudoja vien tik V. Griazevo konstrukcijos ma\xc5\xbeakalibres automatines patrankas._NEWLINE_V. Griazevas buvo Tulos valstybinio universiteto Automatini\xc5\xb3 ma\xc5\xa1in\xc5\xb3 skai\xc4\x8diavim\xc5\xb3 ir projektavimo katedros ved\xc4\x97jas, profesorius. Para\xc5\xa1\xc4\x99s vir\xc5\xa1 50 darb\xc5\xb3 automatin\xc4\x97s \xc5\xa1auli\xc5\xb3 ir artilerijos ginkluot\xc4\x97s projektavimo ir tyrim\xc5\xb3, ginkluot\xc4\x97s efektyvumo, patvarumo, veiksnumo didinimo klausimais, 240 i\xc5\xa1radim\xc5\xb3 autorius. Tikrasis Rusijos In\xc5\xbeinerijos akademijos ir Rusijos raket\xc5\xb3 ir artilerijos moksl\xc5\xb3 akademijos narys.'